*PRESSEMELDING OM LYNGDAL KOMMUNES NÆRINGSFOND
– Lyngdal kommune 2. juni 2020 –*

Kommunen vil stimulere
til vekst og nyskaping

*Nå kan det søkes om tilskudd fra kommunens næringsfond*

 **Ved sammenslåingen av Audnedal og Lyngdal kommuner ble det i intensjonsavtalen blant annet slått fast at den nye kommunen skal være svært åpen for innovasjon og nytenkning. Og nettopp nyskaping og innovasjon løftes fram når det nå åpnes for å kunne søke midler fra Lyngdal kommunes næringsfond.**

I møtet 14. mai 2020 vedtok Lyngdal kommunestyre å styrke næringsfondet med ytterligere tre millioner kroner, slik at fondskapitalen i øyeblikket totalt beløper seg til 3,6 millioner kroner.

Nå er det åpnet for å kunne søke støtte fra det kommunale næringsfondet.

* **Søknadsfristen for første tildelingsrunde i 2020 er satt til 15. juni.**

I fondets retningslinjer står det blant annet at tilskudd skal gå til bedrifter og nyetableringer som bidrar til vekst, enten ved å skape nye arbeidsplasser i kommunen, eller videreutvikle eksisterende arbeidsplasser. Og da altså med særlig fokus på nyskaping og innovasjon.

Det gis derfor ikke tilskudd til ordinære investeringer og drift, eller til ting som sanering av gjeld, bygninger, eierskifte mv.

«Det som vil bli vektlagt ved behandlingen av søknadene er blant annet potensialet for vekst- og utvikling, og betydningen for næringsutviklingen lokalt i Lyngdal kommune. Men også bærekraft-perspektivet vil bli vurdert», sier kommunalsjef for Plan og næring i Lyngdal kommune, Kristine S. Valborgland.

Digitalt søknadsskjema og fullstendig informasjon om næringsfondets formål og retningslinjer er publisert på Lyngdal kommunes hjemmeside.

En forutsetning for å kunne søke er at virksomheten er registrert med hovedadresse i Lyngdal kommune.

* Det utdeles midler fra fondet to ganger i året. Inneværende år er søknadsfristene 15. juni og 1. november.
* Fra 2021 er søknadsfristene 1. april og 1. oktober.

Det er formannskapet som behandler søknadene. Søker kan bli invitert til møtet for å gi en presentasjon av tiltaket.

* Støtten kan utgjøre inntil 50 prosent av tiltaket.

Lyngdal kommunale næringsfond består av kapitalen etter nedleggelsen av «Vekst i Lyngdal», samt faste årlige overføringer fra driftsbudsjettet og andre midler når kommunestyret ser anledning til det. Som eksempelvis tilleggsbevilgningen på tre millioner kroner som ble vedtatt i møtet 14. mai.

Kontaktpersoner:

Ønskes ytterligere kommentarer, ta kontakt med:

**Kristine S. Valborgland, kommunalsjef for Plan og næring**Telefon: 411 01 144
Epost: kristine.s.valborgland@lyngdal.kommune.no

 **Jan Kristensen, ordfører**Telefon: 955 59 950
Epost: Jan.Kristensen@lyngdal.kommune.no